**Drejt institucionalizimit të buxhetimit të përgjegjshëm gjinor dhe një buxheti më të përgjegjshëm gjinor për vitin 2024 për Kosovën**

# Hyrje[[1]](#footnote-2)

Buxhetimi i përgjegjshëm gjinor (BPGJ) siguron që fondet të buxhetohen dhe shpenzohen drejt adresimit të nevojave potencialisht të ndryshme të grave, burrave, djemve dhe vajzave, siç identifikohen përmes analizës gjinore. Sipas [Ligjit të Kosovës Nr. 05/L-020 për Barazi Gjinore (LBGJ](https://gzk.rks-gov.net/ActDetail.aspx?ActID=10923)), BPGJ është i detyrueshëm për të gjitha institucionet publike, duke përfshirë komunat, ministritë dhe organizatat tjera buxhetore. Moszbatimi i BPGJ, siç parashihet me këtë ligj, përbën një kundërvajtje ligjore dhe i nënshtrohet sanksioneve. Qeveria ka interes në zbatimin e buxhetimit gjinor në kontekstin e angazhimeve të saj ndaj [Objektivave të Zhvillimit të Qëndrueshëm të OKB-së (OZHQ),](http://old.kuvendikosoves.org/?cid=1,1133) pikërisht [OZHQ 5, treguesi 5.c.1](https://gender-financing.unwomen.org/en/highlights/sustainable-development-goal-indicator-5c1); Planit të Veprimit Gjinor i BE-së (GAP) III; Kornizës Suplementare të Shpenzimeve Publike dhe Llogaridhënis Financiare [(PEFA)](https://www.pefa.org/about) për vlerësimin e menaxhimit të financave publike të përgjegjshme gjinore [(GPPPM)](https://www.pefa.org/gender) në kontekstin e reformave të vazhdueshme të financave publike; dhe më e rëndësishmja, si një praktikë më e mirë në menaxhimin financiar. Në [Planin e Qeverisë për vitin 2021-2025](https://masht.rks-gov.net/wp-content/uploads/2022/06/Programi-i-Qeverise-se-Kosoves-2021-2025.pdf), Qeveria është zotuar që do të kryejë vlerësime të ndikimit gjinor në formulimin të politikave e reja që të sigurohet një vendimmarrje e informuar në zhvillimin e politikave që janë të lidhura me gjininë dhe është theksuar angazhimi i Qeverisë për avancimin e politikave buxhetore të përgjegjshme gjinore. Më tej, Ministria e Financave, Punës dhe Transfereve, përmes qarkores buxhetore, ka kërkuar përfshirjen e BPGJ-së në kërkesat e ndarjes buxhetore për vitin 2024, si për organet e pushtetit lokal ashtu edhe për atë qendror. Kosova funksionon në kushte të mungesës së fondeve, kështu që çdo shpenzim duhet të ndahet në mënyrë strategjike për të adresuar nevojat më urgjente për mirëqenien e njerëzve. Zbatimi i BPGJ-së mund të kontribuojë në shpenzime më efektive, efikase, të përgjegjshme dhe transparente të burimeve qeveritare, duke përfshirë edhe arritjen e barazisë gjinore.

Veçanërisht, Qeveria duhet të përfshijë zyrtarët për barazi gjinore nga subjektet qeveritare dhe organizatat e shoqërisë civile në konsultimet publike që kanë të bëjnë me buxhetin, siç është mandatuar me Ligjin [03/L-048](https://gzk.rks-gov.net/ActDetail.aspx?ActID=2524&langid=2) për Menaxhimin e Financave Publike dhe Përgjegjësive. Për të mbështetur Qeverinë e Kosovës në zbatimin e përgjegjësive dhe zotimeve të saj. Kjo përmbledhje rekomandon reformat e nevojshme drejt institucionalizimit të BPGJ-së në Kosovë dhe për të informuar Ligjin për Buxhetimin për vitin 2024. Rekomandimet në vazhdim bazohen në hulumtim dhe në informata të evidentuara për të adresuar nevojat e ndryshme të grave dhe burrave, drejt avancimit të barazisë gjinore në Kosovë.

# REKOMANDIMET

1. **Institucionalizimi i BPGJ-së në përputhje me zotimet ligjore dhe praktikat më të mira ndërkombëtare**

* Të finalizohet dhe miratohet legjislacioni që institucionalizon BPGJ-në në dokumentet e brendshme dhe sistemet e të gjitha organizatave buxhetore, jo si ligj më vete, **por si pjesë e sistemit ekzistues të menaxhimit të financave publike, duke institucionalizuar BPGJ-në** si pjesë e reformave të vazhdueshme të administratës publike dhe menaxhimit të financave publike, në përputhje me LBGJ, PEFA GRPFM, OKB OZHQ 5.c.1, dhe EU GAP III. Tutje, të përfshihen organizatat për të drejtat e grave me përvojë në BPGJ, sikurse RrGK, si pjesë e grupit zyrtar të punës për të mbështetur procesin dhe për të siguruar që reformat të jenë në përputhje me praktikat më të mira ndërkombëtare të BPGJ-së.
* Qarkoret buxhetore duhet të theksojnë [rëndësinë e kryerjes së vlerësimit ex ante](https://www.institutigap.org/documents/81389_Gender-Responsive%20Budgeting%20in%20Municipalities.pdf) të ndikimit gjinor gjatë procesit të hartimit të buxheteve të organizatave buxhetore, duke e vendosur atë si kusht për miratimin e projektbuxhetit. Qarkoret duhet të përfshijnë udhëzime të qarta për të dhënat e detyrueshme të ndara sipas gjinisë që duhet të sigurohen si pjesë e aneksit të buxhetit të kërkuar, duke përfshirë përfituesit e synuar të investimeve kapitale.
* Të siguroheni që organizatat buxhetore të kenë kryer siq kërkohet **Vlerësimin e Ndikimit Gjinor (GIA) ex ante**, duke përdorur [Udhëzimet e Agjencisë për Barazi Gjinore](https://msh.rks-gov.net/Documents/DownloadDocument?fileName=Manuali%20p%C3%ABr%20Vler%C3%ABsimin%20e%20Ndikimit%20t%C3%AB%20Barazis%C3%AB%20Gjinore%2054012474.321.pdf), për të informuar kërkesat buxhetore shumëvjeçare dhe vjetore, duke përfshirë analizën gjinore ndërsektoriale. Gjetjet e kësaj analize gjinore duhet të përfshihen në Kornizën Afatmesme të Shpenzimeve (KASH), Kornizën Afatmesme Buxhetore (KBA) dhe shtesat e kërkuara të buxheteve vjetore. Analiza gjinore duhet të informojë treguesit, bazat dhe objektivat drejt avancimit të barazisë gjinore brenda çdo organizate buxhetore.
* Të rishikoni cilësinë e KASH-it, KAB-it dhe propozimeve buxhetore vjetore të organizatave buxhetore nga perspektiva gjinore, duke përfshirë shtesat e kërkuara të BPGJ-së. Propozimet buxhetore pa shtesat e BPGJ-së ose me analiza të pamjaftueshme gjinore, objektiva, baza dhe targete duhet t'u kthehen organizatave buxhetore për rishikim para miratimit. Poashtu, të përdorni kurrikulat e trajnimit të Institutit të Kosovës për Administratë Publike për BPGJ dhe të bashkëpunoni me organizatat eksperte për të drejtat e grave për të trajnuar zyrtarët buxhetorë se si të shqyrtojnë propozimet e organizatave buxhetore për t'u siguruar që ato i kanë përmbushur kërkesat e BPGJ-së.
* Të publikohet një Deklaratë Buxhetore Gjinore së bashku me Buxhetin e Kosovës për vitin 2024, si dhe shtesat e detyrueshme të BPGJ-së, në përputhje me udhëzimet e PEFA GRPFM dhe OKB OZHQ 5.c.1. Deri më sot, këto nuk janë publikuar në faqet e internetit të Qeverisë në drejtim të transparencës dhe në përputhje me treguesin e [OZHQ 5.c.1](https://gender-financing.unwomen.org/en/highlights/sustainable-development-goal-indicator-5c1). Kështu, qytetarët nuk kanë qasje në informacione në lidhje me përpjekjet e Qeverisë për të siguruar BPGJ si pjesë e Buxhetit për vitin 2024, apo buxheteve të viteve të mëparshme.
* Të siguroheni që dokumentet buxhetore të kenë objektiva dhe tregues të qartë të performancës në lidhje me barazinë gjinore nëpër linja të ndryshme buxhetore, duke lidhur alokimet buxhetore me zotimet e Kosovës për barazinë gjinore në strategjitë, programet dhe planet e saj të veprimit.
* Të inkurajohen organizatat buxhetore që të kryejnë vlerësime të ndikimit gjinor ex-post të shpenzimeve për të informuar ndikimin e shpenzimeve dhe planifikimin buxhetit.

1. **Investimi në Ekonominë e Kujdesit**

* Alokimi i financave për krijimin e mundësive për punësim duke zgjeruar mundësitë e kujdesit për fëmijët dhe duke përmirësuar shërbimet e kujdesit për të moshuarit, të sëmurët dhe personat me aftësi të kufizuara. Hulumtimi i RrGK-së ka vlerësuar se transformimi i kujdesit të papaguar në kujdes të paguar mund të kontribuojë në [9,899](https://womensnetwork.org/wp-content/uploads/2018/10/20161103153827479.pdf) vende të reja pune që lidhen vetëm me kujdesin ndaj fëmijëve, duke adresuar shkallën e lartë të papunësisë dhe pasivitetit në Kosovë. Investime të tilla gjithashtu mund të mundësojnë më shumë gra të punojnë dhe të kontribuojnë në përmirësimin e rezultateve edukative në përputhje me objektivat e BE-së së Barcelonës.

1. **Përmbushja e zotimeve për adresimin e dhunës me bazë gjinore ndaj grave dhe fëmijëve.**

* Gjatë rishikimit të buxhetit, Ministria e Drejtësisë të sigurohet që të ketë ndarë burimet e duhura për një Qendër të Krizave të Dhunimit, trajtim për të mbijetuarat e dhunës seksuale dhe një linjë telefonike SOS, sipas Konventës së Stambollit, në përputhje me [Protokollin e ri Shtetëror për Trajtimin Rasteve të Dhunës Seksuale.](https://konsultimet.rks-gov.net/viewConsult.php?ConsultationID=41562)
* Të rritet buxheti i alokuar për Qendrat për Punë Sociale në kategorinë e Pagave dhe Mëditjeve si pjesë e Grantit të Qeverisë për Shërbime Sociale për të punësuar më shumë punonjës social në secilën komunë, të ngarkuar në mënyrë specifike për trajtimin e rasteve të dhunës me bazë gjinore. Kostoja shtesë e punësimit të dy punonjësve social në secilën komunë të trajtuar rastet e dhunës me bazë gjinore, përfshirë dhunën seksuale dhe atë në familje, do të arrinte në rreth 444,000€ në vit për Qeverinë e Kosovës. Kjo shumë konsideron se Prishtina, komuna më e madhe, do të kërkonte katër punëtorë të tillë social duke marrë parasysh madhësinë e saj. Kjo duhet të kërkohet nga të gjitha komunat si pjesë e buxheteve të tyre drejt zbatimit të kornizës ligjore dhe Protokollit të ri Shtetëror për Trajtimin e Rasteve të Dhunës Seksuale.
* Të rritet buxheti për Zyrën e Mbrojtjes dhe Asistencës së Viktimave në përputhje me nevojat dhe kërkesën buxhetore të bazuar në dëshmi, në mënyrë që kjo zyrë të mund të kryejë përgjegjësitë e saj.

1. **Alokimi adekuat i financave për Skemën e Asistencës Personale**

* Të vendoset një linjë buxhetore e qartë dhe e përhershme për financimin e Skemës së Asistencës Personale, duke marrë parasysh analizën gjinore dhe [kohën aktuale që kërkohet nga asistentët personal për të ndihmuar personat me aftësi të kufizuara për të parandaluar shkeljet e të drejtave të punës së asistentëve personal](https://womensnetwork.org/wp-content/uploads/2022/06/ALB.pdf). Rritja e buxhetit të alokuar për asistent personal të personave paraplegjikë dhe tetraplegjikë (PTTP) me shumë aktuale prej 150€ dhe për personat e verbër me shumë aktuale prej 125€, të përputhet së paku me pagën minimale (që aktualisht është 264€) apo idealisht të përputhet me pagën mesatare (që është 521€). Duke marrë parasysh që deri në korrik 2023, [në Kosovë kishte 2,737 persona paraplegjikë dhe tetraplegjikë (PTTP) dhe 1,858 persona të verbër](https://ask.rks-gov.net/Releases/Details/6688), kjo do të kushtonte rreth 14,391,540€ për vitin 2024, që është afërsisht dyfishi i shpenzimeve të vlerësuara aktuale, bazuar në llogaritjet e RrGK. Ndërkaq, buxhetimi i bazuar në pagën mesatare bruto do të kushtonte përafërsisht 28,727,940€. Qeveria duhet të planifikojë inflacionin e mundshëm në buxhetet e viteve të ardhshme.

Tutje mund ofrojmë më shumë informata dhe dëshmi në të cilat jemi bazuar për këto rekomandime dhe llogaritjet e shpenzimeve.

1. Kjo Përmbledhje e Politikave është përgatitur nga Rrjeti i Grave të Kosovës (RrGK), një rrjet i përbërë nga 140 organizata për të drejtat e grave, si pjesë e Rrjetit Mbikëqyrës të Buxhetit Gjinor në Ballkanin Perëndimor dhe Moldavi, i mbështetur nga Bashkëpunimi Austriak për Zhvillim dhe Bashkëpunimi Suedez për Zhvillim Ndërkombëtar. Është pjesë e serisë “Buxheti Qytetar”, që synon të informojë buxhetet e qeverisë me anë të provave, drejt një buxhetimi më të përgjegjshëm gjinor. Përmbledhja përfshin të dhëna nga Instituti GAP, të marra nga hulumtimi i tyre mbi [Buxhetin e Përgjegjshëm Gjinor për Komuna](https://www.institutigap.org/documents/81389_Gender-Responsive%20Budgeting%20in%20Municipalities.pdf) (maj 2023). Kjo përmbledhje gjithashtu mbështetet nga GIZ-i në Kosovë. [↑](#footnote-ref-2)